‘Sy het gewag vir haar lyfie om slap te word’Koekemoer in die hof. Foto: Foto: 90.6 FM Stereo Nuus Landdros Robert Button het tydens die vonnisoplegging van Soniya Koekemoer (34) wat haar dogtertjie met ŉ tou verwurg het, gesê die gemeenskap het haar in die steek gelaat. Koekemoer is Dinsdag in die streekhof in Vanderbijlpark tot 18 jaar tronkstraf gevonnis vir die moord op haar negejarige dogtertjie Michelle. Volgens 90.6 FM Stereo Nuus het Button gesê Koekemoer moes hulp kry nadat sy 16 jaar gelede met bipolêre gemoedsversteuring gediagnoseer is. Hy het gevra waar lede van die gemeenskap was en waarom hulle haar nie gehelp het nie. “Die gemeenskap staan saam met jou in die beskuldigdebank,” het hy gesê. Die staatsaanklaer adv. Erik van der Merwe het die hof vroeër versoek om Koekemoer tot minstens 20 jaar tronkstraf of lewenslank te vonnis vir die moord op haar dogtertjie. Hy het aangevoer Koekemoer het nie voldoende berou getoon vir haar daad nie. Van der Merwe het gesê Koekemoer het Michelle met voorbedagte rade vermoor. “Koekemoer het die aand van 9 Junie besluit om ŉ einde aan alles te maak en sodoende ŉ nylontou gebruik om Michelle te verwurg.” Volgens van der Merwe het Koekemoer ook tydens die moord tyd gehad om terug te tree en die tou te verslap om só haar dogtertjie se lewe te red, maar sy het dit nie gedoen nie en gewag vir haar lyfie om slap te word. Michelle Koekemoer Francois de Kock, Koekemoer se regsverteenwoordiger, het egter by die hof gepleit om versagtende omstandighede in ag te neem. Hy het aangevoer dat Koekemoer nie die moord op haar kind beplan het nie en dat dit die resultaat was van ŉ ma se moedeloosheid. Hy het ook ter versagting aangevoer dat Koekemoer skuldig gepleit en berou getoon het. Landdros Button het in sy uitspraak gesê die hof glo dat Koekemoer die moord beplan het. Hy het egter ook gesê Koekemoer se selfmoordpoging was ŉ oproep om hulp. Button het gesê dit is nie die hof se plek om Koekemoer te oordeel nie, maar dat sy wel eendag rekenskap sal moet gee vir haar dade. Koekemoer is op 22 Julie in hegtenis geneem nadat Michelle se liggaam op 10 Junie in haar bed in haar slaapkamer gevind is. Sy en haar ma het in ŉ woonstelblok in Vanderbijlpark gewoon. Koekemoer het aanvanklik beweer sy het Michelle die laaste keer lewend gesien toe sy die vorige aand vir haar ŉ storie gelees en haar in die bed gesit het. Volgens Koekemoer het sy wakker geword met ŉ tou om haar nek en dadelik na haar dogter se kamer gegaan. Sy het gesê sy het Michelle se liggaam op haar bed aangetref, ook met ŉ tou om haar nek. Lees alle vorige berigte oor Soniya Koekemoer op Maroela Media. Inligting met vergunning van 90.6 FM Stereo Nuus.